Skupni ukrep

z dne 9. junija 1997

Sveta na podlagi člena K.3 Pogodbe o Evropski uniji o izpopolnitvi meril ciljno usmerjene kontrole, metode izbiranja itd. in o zbiranju carinskih in policijskih podatkov

(97/372/PNZ)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena K.3(2)(b) Pogodbe,

ob upoštevanju pomena nadaljnjega izboljševanja učinkovitosti ukrepov v boju proti nedovoljenemu prometu s prepovedanimi drogami,

ob upoštevanju poročila skupine strokovnjakov o prepovedanih drogah, ki ga je Evropski svet odobril na zasedanju v Madridu leta 1995 in je vseboval predlog o izpopolnitvi meril ciljno usmerjene kontrole, metode izbiranja itd. in o zbiranju carinskih in policijskih podatkov,

ob upoštevanju Konvencije z 26. julija 1995 o uporabi informacijske tehnologije za carinske namene (Konvencija CIS) [1],

ob upoštevanju Skupnega ukrepa Sveta z 29. novembra 1996 o sodelovanju med carinskimi organi in gospodarskimi organizacijami v boju proti nedovoljenemu prometu s prepovedanimi drogami [2],

ob upoštevanju pooblastil Sveta z 29. novembra 1996 o odobrenih revidiranih dogovorih o skupnih operacijah carinskega nadzora,

ob upoštevanju Resolucije Sveta z dne 29. novembra 1996 o pripravi policijskih/carinskih dogovorov v boju proti prepovedanim drogam [3],

ker so merila za ciljno usmerjene kontrole, strukturirane metode izbiranja itd. in bolj celostna uporaba carinskih in policijskih podatkov pomembni instrumenti za učinkovito načrtovanje ukrepov pregona v boju proti nedovoljenemu prometu s prepovedanimi drogami;

ker je uporaba meril za ciljno usmerjene kontrole in strukturiranih metod izbiranja pri izvajanju carinske zakonodaje zasnovana tako, da so carinske kontrole osredotočene na primere, v katerih obstaja velika nevarnost tihotapljenja prepovedanih drog, hkrati pa omogoča hitro carinjenje zakonitega potniškega in tovornega prometa;

ker uporaba meril za ciljno usmerjene kontrole, strukturiranih metod izbiranja itd. omogoča carinskim organom učinkovitejše določanje prednostnih nalog, in sicer tako, da se njihovi viri lahko uporabijo na čimbolj učinkovit način;

ker imajo Evropska unija in mednarodne institucije, kot so ESD/Europol, Svetovna carinska organizacija in Interpol, pomembno vlogo pri izmenjavi informacij;

ker morajo carinski organi svoje prednostne naloge vedno usklajevati in analizirati kot odgovor na spreminjajoče se okoliščine in nove informacije, ker tihotapci drog običajno v zadnjem trenutku preusmerijo svoje tihotapske poti na meje, za katere se na podlagi predhodnih informacij ali iz drugih razlogov domneva, da so carinske kontrole manj intenzivne,

SPREJEL NASLEDNJI SKUPNI UKREP:

Člen 1

Carinski organi držav članic si prizadevajo, da bi kar najbolje izkoristili uporabo meril za ciljno usmerjene kontrole in strukturiranih metod izbire ter zbiranje carinskih in policijskih podatkov pri boju proti nedovoljenemu prometu s prepovedanimi drogami. V ta namen sprejmejo organi naslednje ukrepe v okviru obstoječih sodnih in praktičnih možnosti, ki jih predvidevajo členi od 2 do 8.

Člen 2

Carinski organi držav članic intenzivneje uporabljajo informacije, ki jih dajo na razpolago vsi gospodarski sektorji, zlasti prometni.

Člen 3

Carinski organi držav članic okrepijo medsebojno izmenjavo obveščevalnih podatkov in informacij v namene analize tveganja. Carinski organi držav članic do operativnega razvoja zbirke podatkov CIS okrepijo uporabo sistema elektronskega poštnega nabiralnika za zgoraj navedeno izmenjavo obveščevalnih podatkov.

Člen 4

Carinski organi držav članic okrepijo uporabo vseh razpoložljivih evropskih carinskih informacijskih sistemov v zvezi s pomorskim, zračnim in kopenskim prometom in drugih (npr. AIR-Info, BALKAN-Info, CARGO-Info, MAR-Info, YACHT-Info).

Člen 5

Carinski organi držav članic izboljšujejo postopke za ciljno usmerjene kontrole z organiziranjem mednarodnih skupnih operacij carinskega nadzora, kot je določeno v revidiranih dogovorih na tem področju, ki jih je odobril Svet dne 29. novembra 1996. Udeležba tretjih držav v takšnih operacijah se tam, kjer je to primerno, spodbuja.

Člen 6

Carina, policija in drugi organi pregona v državah članicah čim bolj okrepijo medsebojno izmenjavo razpoložljivih obveščevalnih podatkov in informacij. To velja na nacionalni in na ravni Evropske unije ter na mednarodni ravni, vključuje tudi Evropsko unijo in mednarodne institucije.

Člen 7

Organi pregona v državah članicah po potrebi analizirajo razpoložljive obveščevalne podatke in informacije.

Člen 8

Carinski organi držav članic sestavijo usmeritve za najboljšo prakso, da bi spodbudili širšo uporabo tehnik analize tveganja.

Člen 9

Ta skupni ukrep začne veljati z dnem sprejetja.

Člen 10

Ta skupni ukrep se objavi v Uradnem listu.

V Luxembourgu, 9. junija 1997

Za Svet

Predsednik

G. Zalm

[1] UL L 316, 27.11.1995, str. 33.

[2] UL L 322, 12.12.1996, str. 3.

[3] UL C 375, 12.12.1996, str. 1.

--------------------------------------------------